Man vas ná wrede hoewe-aanvalJoekie Nortjé in die hospitaal. Die bejaarde vrou wat Maandag ernstige beserings opgedoen het nadat sy en haar seun op hul kleinhoewe buite Louis Trichardt in Limpopo aangeval is, het ŉ operasie ondergaan. Joekie Nortjé (80) het verskeie kapwonde aan haar hande en arms opgedoen en sy is geopereer om skade aan die spiere en weefsel te probeer herstel. Volgens haar skoondogter, Mercia Nortjé, sal Joekie die volgende ses weke by familie aansterk aangesien sy niks vir haarself sal kan doen nie. Haar seun, Johan Nortjé (62), is intussen van die Mediclinic Limpopo in Polokwane na ŉ hospitaal in Pretoria oorgeplaas. Daar moet nog vasgestel word of hy ook ŉ operasie sal ondergaan en of hy breinbeserings opgedoen het. Johan is vermoedelik met ŉ staalpyp en panga aangerand en het ernstige kopbeserings opgedoen. ŉ Verdagte is intussen in verband met die aanval in hegtenis geneem. Lt.kol. Moatshe Ngoepe, woordvoerder van die polisie, het bekend gemaak die verdagte is reeds Maandag kort na die aanval in hegtenis geneem. Die 29-jarige verdagte is in Tshikota buite Louis Trichardt in hegtenis geneem. “Die soektog na die ander verdagtes gaan voort. Die verdagte wat in hegtenis geneem is, sal binnekort in die Louis Trichardt-landdroshof verskyn op aanklagte van huisroof en poging tot moord.” Mercia het haar dank teenoor lede van die gemeenskap en mense van oral in die land uitgespreek vir die hulp wat hulle ontvang. “Ons kry regtig hulp van almal af en waardeer wat die mense vir ons doen,” sê sy. Maroela Media het vroeër berig Joekie en Johan is Maandagoggend deur vyf gewapende mans oorval nadat die aanvallers hulle as voornemende kopers voorgedoen het. Werkers op die kleinhoewe het vir hulle die varke gaan wys waarna twee werkers met draad vasgebind is. Johan is oorrompel en ook vasgebind toe hy van die huis af buite toe is. Joekie is in die huis oorval. Sy kon daarin slaag om die aanvallers in die huis toe te sluit en na ŉ buitekantoor te vlug waar sy haarself toegesluit en hulp ontbied het. Die aanvallers kon egter daarin slaag om uit die huis te ontsnap en het met selfone en kontant op die vlug geslaan. Enigiemand met inligting wat tot die inhegtenisneming van die oorblywende verdagtes kan lei, word versoek om lt.kol. Tshililo Ndou by 082 565 7877 of Stop Misdaad by 08600 10111 te kontak.